రవితేజను డ్రగ్స్ కేసులో ఇరికించే కుట్ర చేస్తున్నారన్న తల్లి రాజ్యలక్ష్మి
Highlights
డ్రగ్స్ వ్యవహారంపై రవితేజ తరపున స్పందించిన ఆయన తల్లి రాజ్యలక్ష్మి
తమకు ఎలాంటి నోటీసులు అందలేదని చెప్పిన రాజ్యలక్ష్మి
కేసులో రవితేజను ఇరికించే కుట్ర జరుగుతోందన్న రాజ్యలక్ష్మి
రవితేజను కావాలనే కుట్రతో డ్రగ్స్ కేసులో ఇరికిస్తున్నారని ఆయన తల్లి రాజ్యలక్ష్మి అన్నారు. అసలు రవితేజకు డ్రగ్స్ అలవాటు లేదని, కనీసం సిగరెట్ కూడా అలవాటులేని రవితేజ డ్రగ్స్ కేసులో ఉండటమేంటని ప్రశ్నించారు. డ్రగ్స్ కేసులో రవితేజకు నోటీసులు అందిన నేపథ్యంలో రాజ్యలక్ష్మి ఆరోపణలను ఖండించారు. డ్రగ్స్ తీసుకునే అవసరం రవితేజకు లేదని ఆమె స్పష్టం చేశారు. ఎవరైనా సిగరెట్ తాగినా కూడా ఎంకరేజ్ చేసే మనస్తత్వం రవితేజకు లేదని అన్నారు. అలాంటి రవితేజ పేరు డ్రగ్స్ కేసులో ఎందుకు వినిపిస్తుందో అర్థం కావడం లేదని రవితేజ తల్లి రాజ్య లక్ష్మి చెప్పుకొచ్చారు.
 
ఇక తమ కుమారుడు భరత్ మద్యం మత్తులో చనిపోయాడని ఆరోపణలు చేయడం సరికాదన్నారు. భరత్ చనిపోవడానికి కొన్ని రోజుల ముందే అన్నీ మానేశాడని రాజ్య లక్ష్మి అన్నారు. ఇక భరత్ అంత్యక్రియలకు కుటుంబ సంప్రదాయాల ప్రకారమే హాజరుకాలేదన్నారు రాజ్యలక్ష్మి. నిర్మాతకు నష్టం కలిగించచొద్దనే షూటింగుకు హాజరయ్యాడన్నారు. ఇక గత 15 రోజులుగా రవితేజ హైదరాబాద్ లో లేడని, ఇప్పటి వరకు తమకు ఎలాంటి నోటీసులు అందలేదని రాజ్యలక్ష్మి చెప్పారు. అసలు భరత్ తన సోదరుడు రవితేజను కూడా డ్రగ్స్ కు బానిససను చేశాడన్న ఆరోపణల్లో నిజం లేదని కొట్టిపారేశారు. పదిహేను రోజులుగా తన కొడుకులు భరత్, రవితేజలపై అసత్య ప్రచారం జరుగుతోందని, తమ కుటుంబానికి బ్యాడ్ టైమ్ నడుస్తోందని రాజ్యలక్ష్మి అన్నారు. గతంలో కూడా తన కొడుకు భరత్ ను తప్పుడు డ్రగ్స్ కేసులో ఇరికించారని ఓ పోలీసు అధికారి కూడా తమతో ఈ విషయం చెప్పారని రాజ్యలక్ష్మి అన్నారు.
 
మరోవైపు డ్రగ్స్ కేసు విచారణ వేగంగా సాగుతోందని ఎక్సైజ్ శాఖ డైరెక్టర్ అకున్ సభర్వాల్ అన్నారు. ఇప్పటికే ఈ కేసు విచారణ కోసం సెలవు రద్దు చేసుకున్న సబర్వాల్.. త్వరలోనే మరికొంత మంది సినీ పరిశ్రమకు చెందిన సెలబ్రిటీలకు నోటీసులు జారీ చేయనున్నట్లు తెలిపారు. దీంతో ఇంకెవరి పేర్లు వెల్లడవుతాయోనని సినీ పరిశ్రమలో ఆందోళన నెలకొంది. దోషులు ఎంతటివారైనా.. శిక్ష పడుతుందని పోలీసులు తేల్చి చెప్తున్నారు.
Last Updated 25, Mar 2018, 11:45 PM IST